钦定古今图书集成/明伦汇编/官常典/第783卷 > 柳仲郢
## 钦定古今图书集成/明伦汇编/官常典/第783卷 > 柳仲郢

按《唐书柳公绰传》：“子仲郢，字谕蒙。母韩，即皋女也，善
训子，故仲郢幼嗜学，尝和熊胆丸使夜咀咽以助勤。
长工文，著《尚书二十四司箴》，为韩愈咨赏。元和末，及
进士第，为校书郎。牛僧孺辟武昌幕府，有父风矩。僧
孺叹曰：‘非积习名教，安及此邪’！入为监察御史，迁侍
御史。有禁卒诬里人斫父墓柏，射杀之，吏以专杀论”，
而中尉护免其死，右补阙蒋系争不省。仲郢监罚，执
曰：“贼不死，是乱典刑。”有诏御史萧杰监之，杰复争，遂
独诏京兆杖之不监，朝廷嘉其守。会昌初，累转吏部
郎中。时诏减官冗长者，仲郢条简浃日，损千二百五
十员，议者厌伏。迁左谏议大夫。武宗延方士筑望仙
台，累谏谆切，帝遣中人愧谕。御史崔元藻以覆按吴
湘狱得罪，仲郢切谏，宰相李德裕不为嫌，奏拜京兆
尹。置权量于东西市，使贸易用之，禁私制者。北司吏
入粟违约，仲郢杀而尸之，自是无人敢犯，政号严明。
会废浮屠法，尽坏铜像为钱。仲郢为铸钱使，吏请以
字识钱者，不答。既淮南铸“会昌”字，久之，僧反取为钟
钹云。中书舍人纥于𣳻诉甥刘诩殴其母，诩为禁军
校，仲郢不待奏，即捕取之，死杖下。宦官以为言，改右
散骑常侍，知吏部铨。德裕颇抑进士科，仲郢无所徇。
是时，以进士选无受恶官者，又当调者持阙簿，令自
阅，即拟唱，吏无能为奸。宣宗初，德裕罢政事，坐所厚
善，出为郑州刺史。周墀镇滑，而郑为属郡，高其绩，及
入相，荐授河南尹，召拜户部侍郎。墀罢，它宰相恶仲
郢，左迁秘书监。数月，复出河南尹，以宽惠为政。或言
不类京兆时，答曰：“辇毂之下，失弹压郡邑之治本，惠
养乌可类乎？”擢剑南东川节度使。大吏边章𥳑挟势
肆贪，前帅不能制，仲郢因事杀之，官下肃然。居五年，
召为吏部侍郎，俄改兵部，领盐铁转运使。有刘习者，
以药术进，诏署盐官。仲郢以为“医有本色官，若委钱
谷，名分不正。”帝悟，乃赐缣遣还。大中十二年，辞疾，以
刑部尚书罢使，转户部，封河东县男，为山南西道节
度使。南郑令权奕以罪，仲郢杖之六日死，贬雷州刺史。顷之，以太子宾客分司东都。起为虢州刺史，以检
校尚书左仆射东都留守。会盗发父墓，弃官归华原，
徙华州刺史，不拜。咸通五年，为天平节度使。初，仲郢
为谏议大夫，后每迁必乌集升平第，庭树戟架皆满，
五日乃散。及是，不复集，卒于镇。仲郢方严，尚气义，事
亲甚谨。李德裕贬死，家无禄，不自振。及领盐铁，遂取
其兄子从质为推官，知苏州院。宰相令狐绹持不可，
乃移书开谕绹，绹感悟，从之。每私居内斋，束带正色，
服用𥳑素。父子更九镇，五为京兆，再为河南，皆不奏
瑞，不度浮屠。急于摘贪吏，济单弱。每旱潦，必贷匮蠲
负，里无逋家，衣冠孤女不能自归者，斥禀为婚嫁。在
朝非庆吊不至宰相第，其迹略相同。家有书万卷，所
藏必三本，上者贮库其副常所阅，下者幼学焉。仲郢
尝手钞六经，司马迁、班固、范晔《史》皆一钞魏、晋及南
北朝史，再又类所钞它书，凡三十篇，号《柳氏自备》。旁
录仙佛书甚众，皆小精真，无行字。子璞珪璧玭。